 NA ALEX KALAMA WAZIRI wa Ardhi Alice Wahome mnamo Jumatatu alifanya ziara ya kushtukiza katika afisi ya usajili wa mashamba mjini Kilifi kuangalia utendaji kazi wa afisi hiyo. Waziri huyo aidha ameahidi kupambana na wakora katika sekta ya ardhi, haswa katika miradi ya serikali ya kutoa hatimiliki kwa maskwota na kuhakikisha walengwa ndio wanaofaidi kutokana na mashamba hayo yanayonunuliwa na serikali. Muda mfupi tu baada ya Rais William Ruto kukamilisha ziara yake ya ukanda wa Pwani, ambapo alizungumzia kwa msisitizo swala la wale wanaofaa kufaidika na hatimiliki za Dongo Kundu, waziri Wahome alipozuru afisi ya usajili wa hatimiliki mjini Kilifi, alidokeza kuwa wizara yake italizamia swala hilo na hakuna yeyote mwingine atakayefaidi kutokana na mashamba hayo kando na walengwa. “Wale ambao wako kwa hiyo listi kiukora wafahamu tumewatambua na majina yao yatang’olewa,” alisema Bi Wahome. Waziri Wahome vile vile amewataka Wakenya kufuata taratibu hitajika katika kununua mashamba kwani ameahidi kuhakikisha hakutatumika njia za mkato katika kumiliki ardhi. “Ukitaka kupata shamba usiangalie njia za mkato kwa sababu utaenda udanganywe upeane pesa zako halafu uanze kupigana na wamiliki halisi wa shamba husika,” alisema Bi Wahome. Waziri huyo amewataka Wakenya kujitokeza na kuchukua hatimiliki zao na pia akadokeza kuwa hivi karibuni wakazi wa Pwani takribani 35,000 watakabidhiwa rasmi hatimiliki zao. “Tuko na takribani hatimiliki 35,000 katika afisi ya msajili wa hatimiliki zinasubiri kutolewa na kukabidhiwa kwa wenyewe,” alisema Bi Wahome. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  